Persverklaring: Ink dig- en skryfkompetisie 2021 | LitNet
Persverklaring: Ink dig- en skryfkompetisie 2021
LitNet Boeke en skrywers 2021-02-22
Ink Skryf in Afrikaans (www.ink.org.za) bied vanjaar weer 'n dig- en skryfkompetisie aan waarvan die beste gedigte en kortverhale in spogbloemlesings opgeneem gaan word, naamlik Inkspraak 2, Inkspraak 2 Skoliere en Inkspraak 2 Kortverhale.
Die Taalmonument se Groen Gallery (http://www.taalmuseum.co.za/groen-galery/) en Historium-trust is van ons hoofborge en die top twaalf inskrywings sal in 2022 in hulle tuin uitgestal word.
1 Die kompetisie is oop vir alle persone van enige ouderdom. Hierdie is 'n internasionale kompetisie en nie slegs vir Ink-lede nie. Inskrywings word per e-pos gestuur, maar deelnemers is welkom om 'n gratis profiel op die Ink-webtuiste (www.ink.org.za) te registreer.
2 Slegs oorspronklike Afrikaanse gedigte en kortverhale van deelnemers mag ingeskryf word.
3 Geen gedigte of kortverhale waarop reeds kopie- of enige ander regte deur enige buitestaander gehou word, mag sonder die skriftelike toestemming van die sodanige party ingeskryf word nie. Deelnemers aan hierdie kompetisie en/of hulle ouers/voogde vrywaar die aanbieders van die kompetisie van enige eise of ongeopenbaarde aansprake van enige aard wat mag ontstaan uit die deelname.
4.1 Volwasse digters kan soveel inskrywings instuur as wat hulle wil. Daar is geen beperking op die hoeveelheid nie. Die inskrywingsfooi beloop R30 per gedig. (Gedigte mag nie langer as 20 versreëls elk wees nie).
4.2 Skoliere kan soveel gedigte en/of kortverhale instuur as wat hulle wil. Daar is geen beperking op die hoeveelheid nie. Die inskrywingsgelde beloop R30 per gedig en R50 per kortverhaal (woordtal: 1 000 tot 1 500 woorde per kortverhaal).
4.3 Skrywers het 'n oop tema. Inskrywings is onbeperk en skrywers kan soveel verhale instuur soos hulle verkies (woordtal: 1 000 tot 1 500 woorde per kortverhaal.) Inskrywingsgeld beloop R50 per kortverhaal.
Inskrywingsgeld word in die volgende rekening inbetaal met die digter se naam en van as verwysing:
Rekeningnommer: 625 885 95036
Takkode: 260 247
Stuur asseblief 'n bewys van betaling saam met jou inskrywings na [email protected]
Die afdelings waarvoor ingeskryf kan word, is soos volg: (hoeveelheid in elke afdeling onbeperk).
Afdeling A: Ballade
Afdeling B: Elegie
Afdeling C: Sonnet
Afdeling D: Vrye vorm en rym
(Deelnemers kan self kies of hulle byvoorbeeld onder Sonnet 'n Italiaanse, Franse of enige ander tipe sonnet wil inskryf.)
5 Die inhoud van die gedigte en kortverhale mag oor enige onderwerp handel. Gedigte en verhale moet in algemeen beskaafde Afrikaans wees.
Taalvermenging word slegs aanvaar indien dit in die konteks van die boodskap wat die digter wil oordra, verantwoordbaar is.
Gedigte wat laster en/of onwelvoeglike taal bevat, sal nie vir beoordeling aanvaar word nie.
6 Gedigte mag nie langer as 20 versreëls elk wees nie.
7 Elke inskrywing moet gestuur word in 'n aparte Microsoft Word-dokument na die volgende e-posadres: [email protected]
– Die onderwerp (subject) van die e-pos moet duidelik gemerk wees: Ink Kompetisie 2021 + die digter se naam en van.
– Elke gedig moet van 'n titel (in bold) voorsien word.
– 'n Oop lyntjie moet tussen strofes gelaat word
– Moenie elke versreël met 'n hoofletter begin nie, behalwe as die gedig doelbewus so geskryf is
– Gedigte met lang verduidelikings onderaan sal gepenaliseer word. 'n Kort verwysing na 'n woord of term (bv. 'n Latynse frase) is wel toelaatbaar.
8 Die volgende inligting moet onderaan elke gedig/kortverhaal verskyn:
– Die skrywer/digter se naam en van;
– Die kontaknommer en e-posadres van die skrywer/digter; en
– Die inskrywing moet duidelik gemerk wees: Volwassenes of Skoliere / Kortverhale.
(Let wel: Deelnemers se name en adresse sal nie aan die beoordelaars getoon word nie. Alle beoordeling word anoniem hanteer.)
9 'n Onafhanklike paneel wat die Ink moderators, Karen Zoid, die bekroonde skrywer Jackie Nagtegaal en dr. Douwlina du Plessisinsluit, beoordeel die inskrywings. Die beoordelaars se besluit is finaal, en geen verdere korrespondensie sal gevoer word nie.
10 Die beoordelaars behou die reg voor om, indien daar na hulle mening te min inskrywings is, of as die standaard nie hoog genoeg is nie, geen wenner in daardie spesifieke afdeling aan te wys nie.
11 Die prysgeld beloop:
Algehele Wenners : R3,000 (Totaal R9 000,00) + 'n trofee
Naaswenners : R2,000 (Totaal R6,000)
Afdelingspryse: (Slegs by gedigte) : R1,000 elk (Totaal R8,000)
12 Die beste gedigte en kortverhale wat aan die beoordelaars se standaarde voldoen, word in die onderskeie publikasies gepubliseer. Weens hierdie rede gee deelnemers toestemming vir publikasiereg aan INK asook die uitgewers ten opsigte van die gebruik en publikasie van enige gedigte/kortverhale wat vir hierdie kompetisie ingeskryf word.
13 Prysuitdeling: Die bekendmaking van die wenners, die oorhandiging van die pryse en die bekendstelling van die bloemlesings Inkspraak 2 sal tydens die jaarlikse INK gala aand in November 2021 geskied. Kort daarna sal die wenners ook op sosiale media bekend gemaak word.
14 Die sluitingsdatum vir inskrywings is 30 Junie 2021. Geen laat inskrywings sal aanvaar word nie, ten einde die beoordelaars genoeg tyd te gee om deur al die inskrywings te werk.